
A fogyatékosok megítélése gyermeki szemmel

ABSZTRAKT
A fogyatékos és ép társadalom közötti kapcsolat amiatt nem harmonikus, hogy keveset vannak együtt, ezáltal nem ismerik egymást. Sem az ép, sem a fogyatékos embereknek nem könnyű feldolgozni a másságot.
A gyerekek tipikusan másként foglalkoznak a társadalommal, egymással, saját magukkal. Spontaneitás, tisztaság, gyermeki őszinteség jellemzi őket, ezért fordultunk feléjük, hogy vizsgáljuk, elfogadó vagy elítélő attitűdjüket.
Történelmi korokon, társadalmakon átívelő szakirodalmi áttekintésünkben a megítélésre helyeztük a hangsúlyt. Fontosnak tartottuk azon szociálpszichológiai jelenségek megemlítését, melyek a fogyatékos szerephez és a társadalmi megítéléshez kapcsolódnak.
Kutatásunk során térségi vizsgálatot végeztünk, melyben törekedtünk a reprezentativitásra. Kérdőívek segítségével igyekeztünk felmérni célcsoportunk, az alsó tagozatos gyerekek megítélését fogyatékos társaik iránt. Vizsgáltuk a média és a szociális környezet befolyásoló szerepét, illetve azt, hogy milyen érzéseket vált ki a fogyatékosság jelensége az ép gyerekekből.



